

У Н И В Е Р З И Т Е Т У Б Е О Г Р А Д У

Ф А К У Л Т Е Т О Р Г А Н И З А Ц И О Н И Х Н А У К А

**ФАКУЛТЕТ ОРГАНИЗАЦИОНИХ НАУКА**

**УНИВЕРЗИТЕТ У БЕОГРАДУ**

**Јове Илића 154, Београд**

**Изборном већу Факултета организационих наука Декану Факултета организационих наука**

Одлуком Изборног већа Факултета организационих наука број 05-02 бр. 4-83 од 10.11.2021. године именовани смо за чланове Комисије за припрему Извештаја за избор четири асистента за ужу научну област Информациони системи, на одређено време од три године са пуним радним временом.

На основу увида у достављени конкурсни материјал, Комисија упућује Декану и Изборном већу Факултета следећи

**ИЗВЕШТАЈ**

Конкурс за избор четири асистента за ужу научну област Информациони системи, објављен је у листу “Послови” Националне службе за запошљавање бр. 960 од 17.11.2021. са роком за пријављивање у трајања од 15 дана.

У предвиђеном року пријавило се четири кандидата: Филип Фуртула, Милица Шкембаревић, Стефан Крстовић и Олга Јејић.

# ПОДАЦИ О КАНДИДАТУ ФИЛИПУ ФУРТУЛИ

## 1. Биографски подаци

Филип Фуртула је рођен 25.12.1995. године у Бијелом Пољу, Црна Гора. Основну школу „Владислав Сл. Рибникар”, Расово и касније Гимназију “Милоје Добрашиновић”, општи смер завршио је са одличним успехом. Факултет организационих наука у Београду, смер информациони системи и технологије уписује 2014. године. Положио је све испите и просечна оцена је 9.21. У октобру 2021. године уписује докторске академске студије на Факултету организационих наука. Говори енглески језик и истински је заљубљеник у програмирање, док у слободно време воли да чита и трчи. Ужива у улози ментора и некога ко своје искуство преноси на људе који се тек упуштају у воде програмирања.

## Радно искуство

Придружује се Истраживачко-развојном центру Факултета организационих наука фебруара 2017. године као студент ментор, где добија прилику да учествује на бројним пројектима. Стручну праксу завршио је на факултету. Од децембра 2019. године у радном односу је на Факултету организационих наука у звању Сарадник у настави, на Катедри за информационе системе, гдје учествује у извођењу наставе на предметима Програмски језици, Структуре података и алгоритми, Моделовање пословних процеса и Физичко пројектовање информационих система.

**ПОДАЦИ О КАНДИДАТКИЊИ МИЛИЦИ ШКЕМБАРЕВИЋ**

## 1. Биографски подаци

Милица Шкембаревић је рођена 1997. године у Београду, где је завршила основну школу и потом уписала природно-математички смер Тринаесте београдске гимназије. Након завршетка средње школе уписала се на Факултет организационих наука, смер Информациони системи и технологије. Четврту годину провела је на студентској размени на Универзитету у Хелсинкију где је положила све предмете са просечном оценом 10,00. Нјен просек оцена на основним академским студијама износи 9,23. Завршни рад на тему „Продуктивност и квалитет агилних методологија развоја софтвера” одбранила је на Факултету организационих наука 25.09.2019. са оценом 10. Након тога уписује мастер академске студије на Факултету организационих наука, смер Информациони системи и технологије (модул Информациони системи). Положила је све предвиђене предмете са оценом 10, а мастер рад на тему „Начини одржавања конзистентности у дистрибуираним системима” је одбранила 28.29.2021. са оценом 10. Говори српски, енглески и фински језик, а руски језик познаје на средњем нивоу.

**2. Радно искуство**

У оквиру студентске организације ФОНИС у којој је у четвртој години била и члан Управног одбора учествовала је у организацији пројеката организације као члан различитих тимова. Била је координатор за односе са јавношћу пројекта ,,Студенти студентима'' 2017. године. Стручну праксу је обавила на позицији координатора пројекта ,,Међугенерацијска сарадња'' који је реализован у сарадњи са Владом Србије, Геронтолошким центром Београд и Клубом студената андрагогије. У фебруару 2020. године се запошљава као сарадник у настави на Катедри за информационе системе на Факултету организационих наука где још увек ради. Ангажована је на предметима: Базе података, Пројектовање информационих система, Моделовање пословних процеса, Увод у информационе системе, Анализа и логичко пројектовање информационих система и Физичко пројектовање информационих система. На тим предметима обавља дужности извођења аудиторних и лабораторијских вежби и помаже у организацији извођења наставе, испита и колоквијума. Током наведеног периода је била ангажована и на неколико пројеката који су се односили на унапређење и дигитализацију процеса на факултету (нпр. електронска пријава за основне студије и аутоматизација прегледања тестова), док је истовремено обављала и посао секретара катедре. Похађала је и стручне конференције и курсеве на различите теме (попут SAP обуке и Huawei Seeds for the Future конференције). Стручно се бави програмирањем десктоп и веб апликација. Познаје више програмских језика, софтверских алата, методологија, метода и техника за развој информационих система.

# ПОДАЦИ О КАНДИДАТУ СТЕФАНУ КРСТОВИЋУ

## 1. Биографски подаци

Стефан Крстовић је рођен 1.11.1996. у Београду. Похађао је основну школу „Коста Абрашевић“ у Београду, а затим је завршио природно-математички смер Четврте гимназије у Београду. Стефан је основне академске студије уписао на Факултету организационих наука, смер Информациони системи и технологије. Након основних, Стефан је уписао мастер академске студије, такође на Факултету организационих наука, смер Информациони системи и технологије, модул ИСИТ менаџмент. Стефанове области интересовања су ERP системи и Process mining.

За време студија, Стефан је похађао праксе у компанијама Coca-Cola Hellenic Bottling Company, msg global solutions и Comtrade System Integration. Стефан је такође радио као програмски менаџер Datatona, такмичења у анализи података, у организацији Института савремених наука. Бавио се студентским активизмом и учествовао је у раду Савета Факултета организационих наука, Студентског парламента Факултета организационих наука и Уније студената ФОН-а, а од 2018. до 2020. је био на позицији председника Удружења студената информатике Факултета организационих наука – ФОНИС. Поседује напредно знање енглеског језика (ниво Ц2) и основно знање немачког језика (ниво Б1).

**2. Радно искуство**

Стефан је од 2019. године сарадник у настави на Катедри за информационе системе и држи вежбе на предметима Увод у информационе системе, Одабрана поглавља из информационих система и Пословни информациони системи. Коаутор је неколико научних радова објављених у домаћим и иностраним научним часописима.

1. Ана Пајић Симовић, Огњен Пантелић, Слађан Бабарогић, Стефан Крстовић, *Towards a Domain-Specific Modeling Language for Extracting Event Logs from ERP Systems*, Bazel, 2021, ISSN 2076-3417

2. Огњен Пантелић, Уна Николић, Стефан Крстовић, Развој софтвера за управљање пројектима заснован на различитим агилним методологијама, ИнфоМ, Београд, 2021, ISSN 1451-4397

3. Стефан Крстовић, Огњен Пантелић, Ана Пајић Симовић, *Business process conformance analysis with process mining*, Symorg, Београд, 2020, ISBN 978-86-7680-385-9



# ПОДАЦИ О КАНДИДАТКИЊИ ОЛГИ ЈЕЈИЋ

## 1. Биографски подаци

Олга Јејић, рођена 10. новембра 1996. године, у Београду. Основну школу и Трећу београдску гимназију, природно – математички смер завршила је са одличним успехом и Вуковом дипломом. Факултет организационих наука у Београду, смер информациони системи и технологије уписује 2015. године. У септембру 2019. године дипломирала је на Факултету организационих наука са просечном оценом 8,61, где је и наставила мастер студије на смеру Информациони системи и технологије, модул Информациони системи. У септембру 2021. године завршила је мастер академске студије са просечном оценом 10,00. По завршетку мастер студија, у октобру 2021. године на истоименом факултету, уписује докторске академске студије. Завршила је курс енглеског језика са FCE дипломом, служи се француским и немачким језиком.

## 2. Радно искуство

Стручну праксу на основним студијама је обавила на Катедри за системе на позицији демонстратора на предмету Теорија система, као и праксу везану за рачунарску едукацију најстаријих суграђана у сарадњи са Министарством за рад, запошљавање, борачка и социјална питања. Обавила је и стручне праксе у компанијама MSG Global Solutions и MSG Netconomy. У компанији Comtrade је била на тромесечној пракси у оквиру које је радила на развоју апликације за мануелно слагање производа на палету коришћењем AR (Augmented reality технологије). Поред тога, у Comtrade -у је била ментор полазницима летње школе програмирања EDIT.

Од фебруара 2020. године, у звању Сарадник у настави, ради на Катедри за информационе системе. Ангажована је на предметима Базе података, Пројектовање информационих система, Анализа и логичко пројектовање информационих система, Физички пројекат ИС у изабраном софтверском окружењу, Програмски језици, Увод у информационе системе. На овим предметима обавља дужности извођења наставе, испита и колоквијума.

# MИШЉЕЊЕ И ПРЕДЛОГ КОМИСИЈЕ

Законом о високом образовању и Статутом Факултета организационих наука је дефинисано да „Факултет бира у звање асистента студента докторских студија или магистра наука коме је прихваћена тема докторске дисертације, који је сваки од претходних степена студија завршио са просечном оценом најмање 8 и који показује смисао за наставни рад“.

На основу увида у достављену документацију, комисија је утврдила да се на конкурс у предвиђеном року пријавило четири кандидата: Филип Фуртула, Милица Шкембаревић, Стефан Крстовић и Олга Јејић. Сви кандидати су доставили сву потребну документацију која је дефинисана конкурсом и утврђено је да испуњавају услове прописане Законом о високом образовању и Статутом Факултета организационих наука.

На основу приложене документације и на основу непосредног увида у досадашње ангажовање кандидата, комисија закључује да су наведени кандидати остварили значајне резултате у досадашњем педагошком раду и да су показали изразите склоности ка стручном и научно-истраживачком раду.

Ценећи стручне квалификације кандидата, Комисија предлаже Декану и Изборном већу Факултета организационих наука да се Филип Фуртула, Милица Шкембаревић, Стефан Крстовић и Олга Јејић изаберу за асистенте за ужу научну област Информациони системи, на одређено време од три године са пуним радним временом.

У Београду, 06.12.2021. године.

# Комисија

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Ненад Аничић,

редовни професор Факултета организационих наука - председник

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Слађан Бабарогић,

редовни професор Факултета организационих наука - члан

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Бошко Николић,

редовни професор Електротехничког факултета у Београду - члан